**Projektas**

**PROJEKTŲ INOVATYVUMO VERTINIMO METODIKA**

**I SKYRIUS**

**BENDROSIOS NUOSTATOS**

1. Projektų inovatyvumo vertinimo metodika (toliau – Metodika) nustato bendrąją projektų inovatyvumo vertinimo tvarką, kriterijus, jų reikšmes, gautų vertinimo rezultatų apskaičiavimą.

2. Metodikos tikslas – prisidėti prie efektyvesnio paramos panaudojimo, Lietuvos žemės ūkio ir kaimo plėtros 2023–2027 m. strateginio plano bei kitų programų tikslų įgyvendinimo, įvertinti projektų inovatyvumą nustatant atrankos pirmumo ir tinkamumo kriterijus.

3. Metodikoje vartojamos sąvokos:

3.1. **Inovacinė veikla** – naujų arba patobulintų produktų ar procesų (arba jų derinių), kurie reikšmingai skiriasi nuo ankstesnių subjekto produktų ar procesų, kūrimo ir diegimo į rinką.

3.2. **Paslaugos inovacija** – keičianti naudotojų būseną nemateriali veikla, kuri kuriama ir naudojama tuo pat metu (pvz.: aptarnavimo, remonto ar gamybos paslaugos kitiems gamintojams, buitinės paslaugos asmenims ar tobulinimo, mokymo, konsultavimo ir pan. paslaugos) ir kuri reikšmingai skiriasi nuo anksčiau šio veiklos subjekto teiktų paslaugų.

3.3. **Prekės** **inovacija** – naujų savybių ir (arba) naują paskirtį turintis materialusis objektas ar tam tikras intelektinis produktas, kurie turi ar gali turėti paklausą ir kuriems gali būti nustatytos nuosavybės teisės.

3.4. **Produkto inovacija** – naujų savybių ir (arba) naują paskirtį turinti prekė ar paslauga, kurios reikšmingai skiriasi nuo ankstesnių veiklos subjekto prekių ar paslaugų ir kurios yra pateiktos rinkai.

3.5. **Proceso** **inovacija** – naujas arba patobulintas vienai ar kelioms veiklos funkcijoms skirtas procesas, reikšmingai besiskiriantis nuo ankstesnių ir dabar naudojamų subjekto veiklos procesų.

4. Metodika apima:

4.1. kriterijų nustatymą;

4.2. kriterijų įverčių (balų) nustatymą;

4.3. svorių (reikšmingumų) taikymą vertinimo kriterijams;

4.4. projektų inovatyvumo lygių nustatymą.

**II SKYRIUS**

**PROJEKTŲ INOVATYVUMO VERTINIMO KRITERIJAI IR JŲ TAIKYMAS**

5. Išskiriami šie projektų inovatyvumo vertinimo kriterijai:

5.1. naujumas;

5.2. teigiamas poveikis aplinkai ir klimatui;

5.3. skaitmeninimas;

5.4. teigiamas poveikis socialinei ekonomikai (jei vertinamas socialinių projektų inovatyvumas).

6. Socialinių projektų inovatyvumas vertinamas atsižvelgiant į jų teigiamo poveikio socialinei ekonomikai kriterijų, vertinamą taikant Socialinio verslo poveikio matavimo skaičiuoklę, patvirtintą 2022 mėn. d. Žemės ūkio ministro įsakymu Nr. 3D- „Dėl „..

Visų kitų projektų inovatyvumas vertinamas Metodikos 5.1 – 5.3 papunkčiuose nurodytiems kriterijams suteikiant nuo 1 iki 5 balų. Šių inovatyvumo vertinimo kriterijų apibūdinimas bei konkrečių balų priskyrimas balų vertinimo skalėje, taip pat informacijos šaltiniai, kurie naudojami inovatyvumo vertinimui, pateikiami Metodikos 1 priedo lentelės 1-3 eilutėse (jeigu priemonės įgyvendinimo taisyklėse nenumatyta kitaip).

7. Atsižvelgiant į tai, kad ne visi kriterijai yra vienodai reikšmingi, kriterijams taikomi Metodikos 2 priede nurodyti inovatyvumo kriterijų reikšmingumai (svoriai) vieneto dalimis (jeigu priemonės įgyvendinimo taisyklėse nenumatyta kitaip).

8. Dauginant kiekvieno kriterijaus vertinimo balą su kriterijui suteiktu svoriu apskaičiuojami svorio balai, jų suma apskaičiuojama pagal formulę:



čia: S – vertinamų kriterijų svorio balų skaitinių reikšmių suma;

mi – i-ojo kriterijaus balo skaitinė reikšmė;

ri – i-ojo kriterijaus svoris (reikšmingumas).

**III SKYRIUS**

**PROJEKTŲ INOVATYVUMO VERTINIMO REZULTATŲ APSKAIČIAVIMAS**

9. Projektų inovatyvumo vertinimo galutiniams rezultatams gauti reikia apskaičiuoti maksimaliai galimų surinkti svorio balų skaičių. Maksimaliai galimų surinkti svorio balų suma apskaičiuojama:



čia: Smax – vertinamų kriterijų svorio balų skaitinių reikšmių maksimali suma;

mi max – i-ojo kriterijaus maksimali vertinamojo balo skaitinė reikšmė;

ri – i-ojo rodiklio svoris (reikšmingumas).

10. Apskaičiavus projektui suteiktos svorio balų sumos dalį procentais nuo maksimalios galimos svorio balų sumos, nustatomas konkretaus projekto inovatyvumo lygis:

10.1. I lygis – išskirtinai inovatyvus projektas, kai vertinimo metu surenkama daugiau nei 75 proc. maksimalios svorio balų sumos;

10.2. II lygis – reikšmingai inovatyvus projektas, kai vertinimo metu surenkama nuo daugiau nei 50 iki 75 proc. maksimalios svorio balų sumos;

10.3. III lygis – vidutiniškai inovatyvus projektas, kai vertinimo metu surenkama nuo daugiau nei 30 iki 50 proc. maksimalios svorio balų sumos;

10.4. IV lygis – nereikšmingai inovatyvus projektas, kai vertinimo metu surenkama iki 30 proc. maksimalios svorio balų sumos;

10.5. V lygis – neinovatyvus projektas, kai vertinimo metu inovatyvumo kriterijų atrankos balai nebuvo suteikti.

11. Suteikiamas atrankos balų skaičius kiekvienam projekto inovatyvumo lygiui numatomas priemonės įgyvendinimo taisyklėse.

12. Jei priemonės įgyvendinimo taisyklėse projektams yra nustatytas inovatyvumo tinkamumo kriterijus – projektas atitinka šį kriterijų, jei taikant Metodiką surinko daugiau nei 50 proc. maksimalios svorio balų sumos ir yra reikšmingai arba išskirtinai inovatyvus (jeigu priemonės įgyvendinimo taisyklėse nenumatyta kitaip).

13. Konkretaus projekto atitiktį inovatyvumo kriterijui ir balų priskyrimą balų vertinimo skalėje projekto vertintojas vykdo pagal paraiškos ir/ar verslo plano, ir/arba prie paraiškos pridedamų papildomų dokumentų duomenis.

14. Projektų inovatyvumą rekomenduojama apskaičiuoti naudojantis *Excel* skaičiuokle, kuri bus skelbiama Lietuvos Respublikos žemės ūkio ministerijos interneto svetainėje <https://zum.lrv.lt/>. Šioje skaičiuoklėje vertintojas, vadovaudamasis paraiškoje ir / ar verslo plane pateikta informacija, suteikia savo vertinimo balus projektui pagal kiekvieną kriterijų, įrašydamas juos į jiems skirtą langelį, o skaičiuoklė, daugindama kiekvieno kriterijaus vertinimo balą su kriterijui suteiktu svoriu, apskaičiuoja svorio balus ir susumuoja gautus svorio balus pagal visus vertinimo kriterijus bei apskaičiuoja projektui suteiktos svorio balų sumos dalį procentais nuo maksimalios galimos svorio balų sumos.

15. Projekto inovatyvumo stebėsena vykdoma projekto įgyvendinimo ir kontrolės metu.

16. Jei kyla abejonių dėl projekto inovatyvumo arba nesutampa vertintojų nuomonės, projekto inovatyvumui vertinti gali būti pasitelkiami nepriklausomi ekspertai, Lietuvos žemės ūkio ir kaimo plėtros 2023–2027 metų strateginio plano administravimo taisyklėse numatyta tvarka.

\_\_\_\_\_\_\_\_\_\_\_\_

Projektų inovatyvumo vertinimo

metodikos 1 priedas

**PROJEKTŲ INOVATYVUMO VERTINIMO KRITERIJAI IR JŲ TAIKYMO APIBŪDINIMAS**

|  |  |  |  |
| --- | --- | --- | --- |
| **Kriterijai\*** | **Požymiai ir jų apibūdinimas** | **Vertinimo apibūdinimas** | **Informacijos šaltiniai** |
| 1.Naujumas | Vertinama pagal vieną iš požymių:  1. naujumas subjektui (ūkiui, įmonei, organizacijai), taikant principą, kad inovacija turi būti įdiegta ir reikšmingai skirtis nuo ankstesnių subjekto produktų ar siūlytų ir naudotų procesų, ir tai nėra įprastas pakeitimas ar atnaujinimas;  2. naujumas šalies rinkoje;  3. naujumas tarptautinėje rinkoje (bent vienoje užsienio valstybėje). | Įdiegtas produktas laikomas įvestu į rinką, kai jis tampa prieinamas naudoti numatytiesiems naudotojams. Procesas laikomas pristatytu rinkai, kai jį pirmą kartą pradedama faktiškai naudoti subjekto veikloje.    Vertinama, kad nepakeitus veiklos pobūdžio, diegiamas produktas ar procesas pasižymėtų viena ar keletu savybių, kurios reikšmingai skiriasi nuo subjekto anksčiau siūlytų ar naudotų produktų savybių (apima kokybę, technines specifikacijas, patikimumą, konkurencinį pranašumą patvarumą, ekonominį veiksmingumą naudojimo metu, patogumą, naudojimo galimybes ir palankumą naudotojui ir kt.) arba procesų savybių (pvz., didesnis efektyvumas, išteklių naudojimo efektyvumas, patikimumas ir atsparumas, patogumas ir naudojimo galimybės ir pan.).  „Reikšmingo“ skirtumo sąvoka neapima smulkių pakeitimų ar pagerinimų. Vertinama pagal pateiktus argumentus pagrindžiančius skirtumus.  Naujai įsteigtų ūkio subjektų atveju (kai nėra istorinių duomenų) laikoma, kad projektai atitinka naujumo kriterijaus požymį “naujumas subjektui”, nebent įrodoma, kad projektas atitinka aukštesnį naujumo požymį.  Tiek paraiškos vertinimo, tiek projekto įgyvendinimo priežiūros metu ne mažiau kaip 50 proc.\* projekto tinkamų finansuoti išlaidų vertės turi atitikti vieną iš kriterijaus požymių.  Naujumo kriterijus šioje metodikoje vertinamas taip:  1 balas – naujumas atitinka pirmą požymį;  3 balai – naujumas atitinka antrą požymį;  5 balai – naujumas atitinka trečią požymį;  0 balų – nėra atitikties nei pagal vieną požymį. | Informacija pateikiama verslo plane ir (ar) paraiškoje:  1. patvirtinimas, kad ne mažiau kaip 50 proc.\* projekto tinkamų finansuoti išlaidų vertės atitiks vieną iš kriterijaus požymių.  2. patvirtinimas, kad inovacija bus įdiegta per projekto įgyvendinimo laikotarpį ir visiškai atitiks planuojamus požymius iki kontrolės laikotarpio pabaigos;  3. pagrindimas, kad naujumas subjektui nebus smulkus pakeitimas. Pagrindimui nurodyti reikšmingus skirtumus, kurie gali būti kiekybiškai ar kokybiškai apibūdinti, lyginant tarp esamų rinkoje ar naudojamų ir diegiamų produktų, įrangos ar technologijų.  Informacijos šaltiniai: gamintojo techninės specifikacijos, alternatyvų, bandymų, įgyvendintų EIP arba demonstracinių / sklaidos projektų vieši rezultatų šaltiniai, bendradarbiavimo su mokslo institucija (sutarties pagrindu) gauti rezultatai, mokslo institucijų išvados, rekomendacijos ar kiti. Informacijos šaltiniai turėtų būti ne senesni nei 5 metai;  4. naujumas atitinkamoje rinkoje pareiškėjo patvirtinamas paraiškoje su nuoroda į atitinkamos rinkos apžvalgos esamą šaltinį, jam nesant, su paraiška pateikiama pareiškėjo rinkos apžvalga, kurioje aprašomi rinkoje esami produktai ar technologijos pagal savo paskirtį ir funkcijas atitinkantys projekte diegiamiems ir aprašomi projekte diegiami produktai ar technologijos, pažymint bent vieną ar keletą savybių, kurios diegiamuose produktuose ar technologijose reikšmingai skiriasi nuo rinkoje esamų.  Jeigu kvietime paraiškoms teikti numatyta, kokios projekto lėšomis įsigyjamos technologijos bus skatinamos ir laikomos naujomis šalies ar tarptautinėje rinkose, tokiu atveju šalies ar tarptautinės rinkos apžvalga nebūtina. |
| 2.Teigiamas poveikis aplinkai ir klimatui | Vertinama pagal visus nurodytus požymius, atitinkančius poveikį aplinkai:  1. dirvožemio kokybės gerinimas (erozijos mažinimas, humusingumo išsaugojimas, rūgštingumo reguliavimas) ir darnus maisto medžiagų valdymas (maistingųjų medžiagų balanso dirvožemyje palaikymas, jų išplovimo į vandens telkinius mažinimas).  2. vandens kokybės apsauga (vandens telkinių geros aplinkosauginės būklės palaikymas), tausus vandens naudojimas (drėkinimo tikslams, gyvulių girdymui ir pan.) bei vandens atsargų dirvožemyje sukaupimas (pvz., išmaniąja drenažo sistema);  3. oro kokybės gerinimas (kietųjų dalelių, angies monoksido, sieros dioksido, azoto dioksido mažinimas);  4. klimato kaitos švelninimas (ŠESD emisijų mažinimas gyvulininkystės sektoriuje, anglies dioksido kaupimas dirvožemyje, biomasėje, durpynuose, miškuose ir pan.);  5. žaliosios energijos didinimas bei energijos vartojimo efektyvumo didinimas (taupymas). | Inovacijos poveikis aplinkai vertinamas kompleksiškai, atskirai įvertinant, ar inovacija daro įtaką ir prisideda prie dirvožemio, oro, vandens kokybės pagerinimo, maisto medžiagų išplovimų iš dirvožemio mažinimo, tausaus vandens naudojimo, kraštovaizdžio išsaugojimo gerinimo. Inovacijos poveikis klimato pokyčiui švelninti vertinamas ŠESD emisijų mažinimo požiūriu, žaliosios energijos iš žemės ir miško šaltinių bei energijos efektyvumo požiūriais.  Poveikio aplinkai ir klimatui kriterijus vertinamas taip:  1 balas – atitinka pagal vieną požymį;  2 balai – atitinka pagal du požymius;  3 balai – atitinka pagal tris požymius;  4 balai – atitinka pagal keturis požymius;  5 balai – atitinka pagal penkis požymius;  0 balų – neatitinka nei vieno požymio. | Informacija pateikiama verslo plane ir (ar) paraiškoje:  1. patvirtinimas, kad projekto investicijos atitiks vieną ar kelis šio kriterijaus požymius nurodant kuriuos (atitikimas požymiui užskaitomas jeigu diegiamomis priemonėmis įtakojamas bent vienas jame išvardintas elementas) iki kontrolės laikotarpio pabaigos.  2. pateikiamas pagrindimas kaip projektas atitiks tam tikrus šio kriterijaus požymius įskaitant atskirus jų elementus paraiškoje trumpai nurodant, kokios diegiamos priemonės darys teigiamą poveikį (pvz. dirvožemio erozijos mažinimui - diegiama beariminė technologija; rūgštingumo mažinimui - kalkinimo technologija, vandens telkinių geros aplinkosauginės būklės palaikymui - vandens telkinių apsauginių juostų žolės mulčiavimo įranga, maistingų medžiagų dirvožemyje palaikymui - mėšlo ar srutų paskleidimo ar įterpimo įranga, anglies dioksido kaupimui dirvožemyje – diegiama beariminė technologija, žaliosios energijos iš žemės ir miško šaltinių gamybos didinimui – biodujų jėgainės diegimas ir pan.) |
| 3. Skaitmeninimas | Vertinama pagal paraiškoje numatytų išlaidų vertės dalį nurodytoms skaitmeninėms technologijoms:  1. Palydovinių sistemų panaudojimas (apima Globalios esamos vietos padėties nustatymo sistemos GPS diegimo projektus, kai žemės ūkio sektoriuje naudojantis palydovų duomenimis vykdoma tikslioji žemdirbystė: sėjama, tręšiami laukai bei purškiami pasėliai, nuimamas derlius ir kita);  2. Daiktų internetas (apima investicijas į tinklą, išmaniuosius prietaisus, jutiklius, valdiklius, kitą fizinę ir programinę įrangą, sujungiančią fizinius objektus tarpusavyje ir leidžiančią procesus valdyti virtualiai. Apima tiek augalininkystės, tiek gyvulių auginimo, šėrimo, melžimo procesus, tiek visas kitas su pirmine gamyba, logistika, perdirbimu, rinkodara ir pan. susijusias veiklas);  3. Nepilotuojami orlaiviai, įskaitant dronus (apima investicijas, skirtas kurti, gaminti, įsigyti, prižiūrėti, aptarnauti ir naudoti nepilotuojamus orlaivius, įskaitant dronus, skirtus su žemės ūkiu susijusioms veikloms).  4. Blokų grandinės technologija (apima projektus, kai ji diegiama kaip potenciali ateities technologija, naudojama ir žemės ūkyje, kai reikalingas patogus ir skaidrus virtualių duomenų ar duomenų blokų valdymas pasitikėjimo pagrindu (technologija leidžia subjektams kontaktuoti tiesiogiai, be trečiųjų šalių, o naudojant specialią kriptografiją sukurta tarsi skaitmeninė „buhalterijos knyga“, kurioje esančius mokėjimus ar mainus gali matyti visi prisijungusieji, o kad pervedimas būtų sėkmingas, visi į tokį tinklą sujungti kompiuteriai turi jį patvirtinti).  5. Automatizavimas ir robotika (apima projektus, kuriuose diegiami ir naudojami automatizavimo ir (ar) robotikos sprendimai procesams modernizuoti).  6. Debesų kompiuterija ir dideli duomenys (apima projektus, kurių įgyvendinimo metu diegiama, taikoma ar perkama Debesų kompiuterija – kompiuterinė paslauga, teikiama pagal pareikalavimą, naudojant kompiuterinius išteklius, išsklaidytus internete. Taip pat apima projektus, kuriuose naudojami dideli duomenys kaip didžiulis kompiuterių duomenų rinkinys, įskaitant struktūrizuotus, nestruktūruotus, pusiau struktūrizuotus duomenis, kurių negalima apdoroti tradiciniais algoritmais ir metodais).  7. Valdymo sistemos (apima projektus, kai diegiama programinė įranga, skirta kompiuterizuoti įmonės valdymą, galinti apimti ir integruotis į visus įmonės verslo procesus, naudojama apskaitos tvarkymo palengvinimui, efektyviam visų resursų išnaudojimui, kontaktų valdymui, efektyviam tiekimo grandinės veikimui užtikrinti, analitinės įmonės veiklos ataskaitų sudarymui ir pan.).  8. Dirbtinis intelektas (apima įvairius projektus, kuriuose dirbtinis intelektas gali būti naudojamas užtikrinti sveikesnį maistą mažinant trąšų, pesticidų, herbicidų ir drėkinimo naudojimą bei taip sumažinti poveikį aplinkai, kai piktžolės, augalai, augimo sąlygos atpažįstamos lauke, o dirbtinio intelekto sprendimai transformuojami į tinkamus veiksmus pagal užprogramuojamą tikslą. Taip pat naudojama gyvūnų judėjimui, temperatūrai ir pašarų vartojimui stebėti, produktų perdirbimo procesuose ir pan.). | Skaitmeninimas kaip inovatyvumo vertinimo kriterijus atspindi, kiek projektas diegia skaitmenines technologijas.  Skaitmeninimo kriterijus šioje metodikoje vertinamas taip:  1 balas – jei diegiamoms išvardytoms skaitmeninėms technologijoms numatyta skirti iki 20 proc. projekto tinkamų finansuoti išlaidų vertės;  2 balai – jei diegiamoms išvardytoms skaitmeninėms technologijoms numatyta skirti nuo daugiau nei 20 iki 25 proc. projekto tinkamų finansuoti išlaidų vertės;  3 balai – jei diegiamoms išvardytoms skaitmeninėms technologijoms numatyta skirti nuo daugiau nei 25 iki 30 proc. projekto tinkamų finansuoti išlaidų vertės;  4 balai – jei diegiamoms išvardytoms skaitmeninėms technologijoms numatyta skirti nuo daugiau nei 30 iki 35 proc. projekto tinkamų finansuoti išlaidų vertės;  5 balai – jei diegiamoms išvardytoms skaitmeninėms technologijoms numatyta skirti daugiau nei 35 proc. projekto tinkamų finansuoti išlaidų vertės;  0 balų – jei nėra diegiama nei viena iš išvardytų skaitmeninių technologijų. | Informacija pateikiama verslo plane ir (ar) paraiškoje:  1. patvirtinimas, kad tam tikra projekto tinkamų finansuoti išlaidų vertės dalis diegiamoms skaitmeninėms technologijoms sudarys tam tikrą dydį (nurodant kokį).  2. patvirtinimas, kad skaitmeninės technologijos (nurodant kurios) bus įdiegtos per projekto įgyvendinimo laikotarpį. |
| 4.Teigiamas poveikis socialinei ekonomikai | Projekto teigiamas poveikis socialinei ekonomikai vertinamas kompleksiškai, atskirai vertinant ar kuriamas teigiamas pokytis kultūros, švietimo, užimtumo, sveikatos srityse, ar numatytos ir įgyvendintos inovatyvios prevencinės priemonės įvairiose srityje. | Inovacijos poveikis socialinėje ekonomikoje vertinamas pagal individualius rodiklių ir jų apskaičiavimo, pokyčių įvertinimo metodikų rinkinius, kurie iš anksto (paramos paraiškoje) numatomi pagal Socialinio verslo poveikio matavimo skaičiuoklę, tvirtinamą Žemės ūkio ministro įsakymu. | Informacija pateikiama paramos paraiškoje ir (ar) verslo plane, užpildant Socialinio poveikio matavimo skaičiuoklę ir pasirenkant ar nurodant konkrečių pasiekimų rodiklių planuojamus pokyčius bei jų apskaičiavimo, matavimo metodikas. |

\*Jei parama mokama išmokos forma, procentai neskaičiuojami, vertinama, ar projekte apskritai yra kriterijų atitinkančių išlaidų.

\_\_\_\_\_\_\_\_\_\_\_\_\_\_\_

Projektų inovatyvumo vertinimo

metodikos 2 priedas

**PROJEKTŲ INOVATYVUMO VERTINIMO LENTELĖ**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Projektų inovatyvumo vertinimas** | **Kriterijai** | | | | | | Svorio vnt. dalių suma =1.00 | Maksimali svorio balų suma Smax | Suteikta svorio balų suma S | Suteikta svorio balų dalis S /Smax, % |
| Naujumas | | Teigiamas poveikis aplinkai ir klimatui | | Skaitmeninimas | |
| Balas (0-5) | Svoris, vnt. | Balas (0-5) | Svoris, vnt. | Balas (0-5) | Svoris, vnt. |
| ***1 projektas*** |  | 0,6 |  | 0,2 |  | 0,2 | 1,00 | 5 |  |  |
| ***2 projektas*** |  | 0,6 |  | 0,2 |  | 0,2 | 1,00 | 5 |  |  |
| ***.....*** |  | 0,6 |  | 0,2 |  | 0,2 | 1,00 | 5 |  |  |
|  |  | 0,6 |  | 0,2 |  | 0,2 | 1,00 | 5 |  |  |

­­­­­­­\_\_\_\_\_\_\_\_\_\_\_\_\_\_\_